Satire oor Portugese karakters bring warmte | Netwerk24
Porralicious 4 ****
Met Sonia Esgueira.
Regisseur: Heinrich Rei­senhofer
Wat 'n heerlike verrassing! Gereelde aanhangers van die talentvolle en baie bekwame Sonia Esgueira weet reeds wat om te verwag. 'n Satiriese mengsel van Portugese aksente en gebare en die meer aardse Suid-Afrikaanse kulture en praatritme sonder om enige van die twee belaglik te maak of daarop neer te sien. Dis haar spitsvondigheid wat opval.
Esgueira vertolk 'n verskeidenheid Portugese karakters met groot vaardigheid en 'n humorsin wat 'n mens dikwels lank en waarderend laat lag.
Wat ook merkwaardig is, is haar verhoogsoepelheid, soos die manier waarop sy 'n gesprek aan 'n bruilofstafel oortuigend met mimiek kan oordra. Die lig van die hand of die kruis van 'n been skep 'n nuwe karakter wie se eksentrisiteite en nukke op 'n lig-komiese manier uitgelig word.
'n Man wat homself onthaar is seker een van die snaaksste tonele wat ons vanjaar op 'n verhoog gesien het, en 'n Portugese jongman wat 'n Afrikaanse boer op die platteland probeer oortuig om sy dogter toestemming te gee om met hom te trou, is 'n juweel. Die gespot met seksuele beurtkrag tussen die karakters, die variasie in Portugese aksente, en die wyse waarop Esgueira met die kultuur spot (Bedfordview is die Sandton van die Portugese!) wys insig en 'n deernis vir die mense.
Al is dit koud, hierdie eenvrouvertoning sal warmte en humor na jou lewe toe bring. Dit is die geld werd.